b'\n_START_ARTICLE_\nMurdo MacLeod\n_START_SECTION_\nKlubbkarriere\n_START_PARAGRAPH_\nMacLeod begynte sin fotballkarriere hos Dumbarton FC i 1975, hvor han tilbragte tre sesonger og fikk ni m\xc3\xa5l p\xc3\xa5 87 seriekamper. I november 1978 ble han solgt til storklubben Celtic FC for \xc2\xa3100 000 og ble en del av et lag som vant fem seriemesterskap, to cupmesterskap og en finaleseier i ligacupen. Hans avgj\xc3\xb8rende fjerde m\xc3\xa5l p\xc3\xa5 langskudd mot Rangers FC i mai 1979 (4\xe2\x80\x932) hjalp Celtic med \xc3\xa5 vinne seriemesterskapet i siste kamp. M\xc3\xa5let ble i \xc3\xa5r 2000 k\xc3\xa5ret til det beste Old Firm-m\xc3\xa5let noensinne av Celtics supportere._NEWLINE_I juli 1987 forlot han Celtic til fordel for den sovende tyske storklubben Borussia Dortmund p\xc3\xa5 en overgangssum verdt \xc2\xa3250 000. Her ble han en del av laget som ironisk nok tok imot Celtic i f\xc3\xb8rste runde av UEFA-cupen 1987/88, hvor Dortmund tilslutt vant 3\xe2\x80\x932 sammenlagt og avanserte til tredje runde f\xc3\xb8r de selv ble sl\xc3\xa5tt ut. P\xc3\xa5 midtbanen, sammen med blant andre Andreas M\xc3\xb6ller, var MacLeod med p\xc3\xa5 \xc3\xa5 vinne b\xc3\xa5de DFB-Pokal i 1988/1989 og DFB-Supercup i 1989. P\xc3\xa5 sine fire sesonger hos Dortmund fikk han tre m\xc3\xa5l p\xc3\xa5 104 seriekamper. I 1990 returnerte han til Skottland, hvor han skrev under en kontrakt med Hibernian FC. Her ble han i tre sesonger og fikk med seg i underkant av 80 seriekamper.\n_START_SECTION_\nInternasjonal karriere\n_START_PARAGRAPH_\nMacLeod fikk sin landslagsdebut for det skotske herrelandslaget i mai 1985 i en hjemmekamp mot England (1\xe2\x80\x930). Han ble deretter tatt ut i troppen til verdensmesterskapet i Italia av landslagstrener Andy Roxburgh, hvor han spilte to av de siste tre gruppespillkampene mot Costa Rica (0\xe2\x80\x931), Sverige (2\xe2\x80\x931) og Brasil (0\xe2\x80\x931). I den siste kampen mot Brasil fikk MacLeod et hardt frispark fra Branco i hodet og ble byttet ut til fordel for Gary Gillespie f\xc3\xb8r han selv ble kj\xc3\xb8rt til sykehus med hjernerystelse. Fra 1985 til 1991 spilte han totalt 20 landskaper og scorte ett m\xc3\xa5l for Skottland.\n_START_SECTION_\nTrenerkarriere\n_START_PARAGRAPH_\nI 1993 ble MacLeod spillende trener/manager for sin gamle klubb Dumbarton FC, og hjalp klubben til opprykk fra 2. divisjon (niv\xc3\xa5 3) i 1995 med seier over Stirling Albion FCi siste serierunde. Like etter ble han ansatt som manager for Premier League-klubben Partick Thistle FC, men hans f\xc3\xb8rste sesong endte med nedrykk, og den p\xc3\xa5f\xc3\xb8lgende sesongen endte med en plass midt p\xc3\xa5 tabellen i 1. divisjon. I 1997/1998-sesongen ble han hentet inn som assisterende manager hos Celtic FC, som da var under ledelse av nederlenderen Wim Jansen, men forlot klubben sammen med Jansen ett \xc3\xa5r etter._NEWLINE_Etter hans trenerperiode hos Celtic har MacLeod skrevet for Daily Record og v\xc3\xa6rt ekspertkommentator i fotball for b\xc3\xa5de BBC Scotland og BBC Radio Scotland.'